**Kérdések a gyermek bemutatásához**

**Kedves Szülők!**

A következő kérdések segítségével kérjük, mutassátok be a gyermeketeket annak érdekében, hogy mi is megismerhessük, megérthessük őt, és felelősséggel vállalhassuk nevelését! Javasoljuk, hogy olvass el egy bekezdést, és próbáld összefoglalni azt a korszakot. A kérdéseket gondolatébresztőnek szánjuk, segítségnek az emlékezésben.(Írjatok arról is esetleg, ami még fontos gyermeketekkel kapcsolatban, de kérdéseink között nem szerepel.)

Az általatok közölt információkat ítéletmentesen, szeretetteljes figyelemmel, és tisztelettel olvassuk, bizalmasan kezeljük!

Kérjük, hogy hozzatok **egy fényképet** a gyermeketekről, valamint néhány rajzát, festményét!

Köszönjük az együttműködéseteket!

Gyermek neve:

Születési hely, idő:

Várandósság: Hogyan érkezett a gyermek, váratlanul, terveztétek vagy sokat kellett várni az érkezésére? Természetes úton fogant-e? Hogyan fogadta a hírt a család? Hányadik terhességből, hányadik gyermekként érkezett a családba a gyermek?

Az édesanya hogyan viselte a terhességet? Voltak-e nehézségek, rendellenességek? (pl.: vérzés, hányás, cukor, betegségek, veszélyeztetettség, fektették-e az anyukát…) Szedett-e az anyuka gyógyszereket a várandósság ideje alatt, terhes vitaminokat? Cigarettát, szeszes italt, kávét fogyasztott-e az anyuka? Érte-e sokk az édesanyát a terhesség alatt? Apa hogyan élte meg a várandósság idejét? Hogyan élte meg a család ezt az időszakot?

Szülés, születés körülményei: Hol történt? Milyenek voltak a születés körülményei? Hányadik hétre született meg a gyermek? Voltak-e nehézségek, rendellenességek a születés során? (pl.: koraszülés, császármetszés, programozott, indították-e, elhúzódó vagy rohamos lefolyású, vákuum, fogó, nyomta- e az orvos, köldökzsinór, érzéstelenítés…) Mennyi ideig tartott? Hogyan emlékeznek a szülők a szülésre? Milyen súllyal, hány centivel született a gyermek? Apgar értéke? A gyermek a születése utáni órákban, napokban az édesanya mellett maradhatott vagy újszülött osztályra került? Volt-e bármilyen kezelésre szüksége a születés körül, illetve a kórházban tartózkodás idején? (pl.: lélegeztetés, élesztés, sárgaság, kék fény, inkubátor…) Érhette-e a babát sokkélmény a születése során vagy az azt követő időszakban? Mennyi ideig maradtak a kórházban? Milyen volt az ott tartózkodás, emlékek?

Hogyan indult meg a táplálás? Mikor tették mellre?

Kisgyermekkor: Hogyan alkalmazkodott az otthoni körülményekhez a baba? Hol volt a pici helye? Hogyan fogadta a család otthon? Szopott-e, meddig, igény szerint-e? Van-e valamilyen veleszületett betegsége? Mikor kezdődött a hozzátáplálás, hogyan, mivel? Hogyan fogadta? Hogyan ért véget a szoptatás? Cumisüveget, cumit használtak-e, ujját szopta-e? Nyugodt vagy sírós baba volt-e? Hogyan fogadta a fürdetést? Volt-e pólyázva? Használtak-e hordozókendőt, vagy más testközeli hordozót? Ha igen, mennyi idős koráig, milyen gyakran? Masszírozták-e? Betegségek, allergia? Hogyan alakult a mozgásfejlődése? Mikor fordult hasra, mikor emelte fel a fejét, mikor kúszott, mikor mászott, mikor ült fel, állt fel, járt? Ültették vagy magától tanult meg felülni? Felállás menete. Járását segítették-e a felnőttek? Babycompot, babakocsit használtak-e? Mikor tanult meg futni, lépcsőn váltott lábbal közlekedni, ugrálni,…? Hogyan alakult a beszédfejlődése? Gőgicsélt, gagyogott-e? Mikor értette meg, amit kértek tőle? Babanyelvet használt-e? Mik voltak az első szavai? Mikor kezdett mondatokban beszélni? Mikor mondta magára, hogy „én”? Sokat, keveset beszélt? Kivel töltötte az első 3 évet? Járt-e bölcsödébe? ha igen, mennyi idős korától? Milyen volt a beszoktatás időszaka? Könnyen megszokta a közösséget? Milyen volt a kapcsolata kisgyermekekkel, felnőttekkel? Hogyan alakult a szobatisztaságra szokatása? Mikor lett szobatiszta, ágytiszta? Hogyan alakultak az alvási, étkezési szokásai? Széklete rendben volt-e? Milyen volt az érzelmi élete? (derűs, sírós, félős, nagyon anyás/apás, …) mennyire igényelte az önállóságot vagy a segítséget?

Óvodáskor: Jár-e óvodába? Hány éves korától? Hová, milyen típusú óvodába? Mennyi időt tölt ott naponta? Hogyan alakult a beszoktatás? Milyen a kapcsolata a társakkal és az óvónőkkel?

Mit csinál legszívesebben, ha otthon van? Milyen játékokkal játszik? Milyen a játéka? (kitartó, elmélyült, csapongó, magányos,…) Szívesen rajzol, fest, barkácsol? Milyen TV műsorokat, filmeket néz? mikor, mennyi ideig? Van-e saját telefonja, tablettje, okos kütyüje? Mire használja? (mesét, youtubereket néz, játszik…) Szokott-e számítógépes játékokkal játszani, mit? Mennyit, milyen időközönként?

Bekapcsolódik-e szülei tevékenységeibe? Mennyi időt tölthet a szabadban, hol, mivel tölti ezt az időt?

Hogyan alakul a kezesség? Jobb vagy balkezét használja-e gyakrabban? (Bal kéznél- próbálták-e átszoktatni, van-e balkezes a családban?) Önállósága öltözésben, tisztálkodásban, táplálkozásban? Vannak-e barátai? Milyen a kapcsolata testvéreivel, családtagokkal, más felnőttekkel?

Hogyan alakul egy átlagos napja, egy hete? Hogyan zajlik egy estéje? Milyenek ma az alvási szokásai? Hogyan, mikor, hol, kivel alszik? Átalussza az éjszakát, vagy felébred, mikor? Bepisilés? Rémálmok? Hogyan ébred, kipihent-e, mennyire fáradékony? Hogyan viselkedik, ha elfáradt?

Milyenek a táplálkozási szokásai? Mit szeret enni, melyek a kedvenc ételei? Édes, sós savanyú, keserű ízekhez milyen a viszonya? Mennyit iszik, mit és hogyan? Milyen a széklete, rendszeres-e? Puffadós, szorulós, allergia?

Mennyire érzékeny a bőre, száraz-e esetleg? Okoz-e nehézséget a ruházkodásban a ruha anyaga, a címkék, a varrások? Milyen a viszonya a testkontaktushoz? (Szereti-e ha simogatják, megérintik…)

Szeret-e mozogni vagy inkább üldögélve játszik? Tud-e, szeret-e hintát hajtani, kétkerekűn biciklizni, rollerozni, labdázni, ugrókötelezni? Szeret-e mászókázni, csúszdázni? Inkább ügyesnek vagy ügyetlennek tartják? Miért? Milyen a beszéde most? beszédhiba, érthetően fejezi-e ki magát, szívesen beszél-e vagy inkább visszahúzódó? Milyen a beszédértése, hogyan érti meg, amit kérnek tőle? Szoktak-e beszélgetni? Mesélnek-e neki? Ha igen, akkor ki, mikor, mit, mesél a gyermeknek?

Betegségek: Előfordultak-e betegségek, baleset, eszméletvesztéssel járó állapot az életútja során? Megkapta-e az előírt oltásokat? Hogyan viselte ezeket? Érzékszervei, teste egészséges-e? Volt-e komoly, hosszabb ideig tartó betegsége? Volt-e kórházban? (Milyen problémával? Egyedül vagy szülővel? Mennyi ideig? Hogyan élte meg, emlékszik-e rá?) Érte-e baleset? (Például kéztörés, leesés, stb.) Szed-e valamilyen gyógyszert? (Mit? Mióta?)

Volt-e már esetleg valamilyen a fejlődésére vonatkozó vizsgálaton? (pl.: logopédusnál, fejlesztő pedagógusnál, pszichológusnál, pszichiáternél, Nevelési Tanácsadóban, Szakértői Bizottságnál, iskolaérettségi vizsgálaton…) HA IGEN, KÉRJÜK A SZAKVÉLEMÉNYEKET A JELENTKEZÉSHEZ CSATOLNI!

Milyennek látják gyermeküket a szülők?: Milyen a gyermek alkata, érzelmi élete, temperamentuma a szülők szerint? Minek szokott örülni és hogyan fejezi ki? Mi az, ami kihozza a sodrából? Tevékeny vagy szemlélődő a beállítottsága?

Vannak-e a gyermek nevelésében a felnőtt számára felmerülő nehézségek? (pl.: nyugtalanság, félelem, szomorúság, agresszió, lassú fejlődés, körömrágás, fejfájás, hasfájás, különleges adottságok…) Ha igen, milyen megoldási kísérleteik voltak a problémára, kértek-e segítséget? Hol, kitől, mit?

Szokták-e dicsérni, jutalmazni, büntetni? Mivel lehet rá hatni leginkább?

Családra vonatkozó adatok: Kikből áll a család? Kik a gyermek életének fontos szereplői a szűk családján kívül? Mik a legfontosabb értékek, melyeket szeretnének átadni a szülők a gyermekeknek? Egyetértenek-e a szülők a gyermek nevelését illető kérdésekben vagy vannak eltérések a látásmódjukban? Mit látnak másként a szülők? Hogyan jellemezhető a család? (pl.: otthon centrikus, kirándulós, nagy baráti kört ápoló, sportos, nyitott a programokra, állatszerető…) Történt-e költözés, testvérszületés, válás, halál, intézmény illetve pedagógusváltás a gyermek életútja során? Milyen hatással volt ez a gyermekre?

Kérjük, írjátok le, miért szeretnétek, hogy gyermeketek Waldorf iskolában nevelkedjen? Milyen elvárásaitok, reményeitek vannak az iskolával, a pedagógiával kapcsolatban?

**Amennyiben a gyermek rendelkezik orvosi, szakértői, pszichológusi, vagy pszichiátriai szakvéleménnyel, annak másolatát kérjük a jelentkezési laphoz csatolni.**

Büntetőjogi felelősségemnek tudatában kijelentem, hogy az adatok valósak, a gyermek fejlődésével kapcsolatban minden fontos információt átadtam.

Nyíregyháza, 2019. …………………………..

………………………………………….

aláírás

Kérjük a kitöltött jelentkezési lapot jelentkezéskor hozzátok magatokkal.